Općinsko državno odvjetništvo u Osijeku dovršilo je, kako neslužbeno doznajemo, višemjesečno istraživanje pokrenuto temeljem kaznene prijave PN USKOK-a protiv potpredsjednika Sabora i zamjenika predsjednika HDZ-a Milijana Brkića, njegova brata Joze Brkića, kuma Blaža Curića i nekadašnjeg policijskog informatičara Franje Varge u kraku famozne afere SMS, vezano za navodno nezakonito “nadziranje” četiri ženske osobe.

Iako formalna državnoodvjetnička odluka navodno još nije donesena, kako doznajemo iz dobro upućenih izvora, do optužbe Brkića i ostalih u ovom predmetu gotovo sigurno neće doći. Naime, tvrde naši izvori, rezultati provedenog istraživanja nisu potkrijepili početne sumnje da su braća Brkić, Curić i Varga počinili inkriminirana kaznena djela.

Nakon što je Franjo Varga procesuiran pod optužbom za izradu lažne SMS prepiske bivšega glavnog državnog odvjetnika i osječkih sudaca za potrebe Zdravka Mamića, kao i slične prepiske za Ivicu Todorića, policija je u pretrazi njegove računalne opreme pronašla i druge zanimljive podatke, pa tako i one koji su se odnosili na SMS prepiske i e-mail korespondenciju određenih ženskih osoba.

Oštećene osobe

Na temelju tih podataka, ali i izjava samog Franje Varge u obrani koju je iznio u osnovnom predmetu, policija je provela kriminalističko istraživanje te je na koncu podnijela kaznenu prijavu nadležnom Državnom odvjetništvu u Osijeku. Tužiteljstvo je potom sredinom travnja, kako je tada priopćeno, otvorilo istraživanje protiv “četvorice hrvatskih državljana”. Istraživanje se provodilo zbog osnovane sumnje na počinjenje kaznenih djela neovlaštenog presretanja računalnih podataka, poticanja na neovlašteno presretanje računalnih podataka, pomaganja u neovlaštenom presretanju računalnih podataka i zloupotrebe naprava.

Iako ni policija niti tužiteljstvo nisu navodili identitete osumnjičenih osoba, nedvojbeno se moglo zaključiti kako Franju Vargu sumnjiče da je od lipnja 2015. do 20. rujna 2018., kada je uhićen, u Belišću i Zagrebu, na poticaj i uz pomaganje suosumnjičenih Milijana Brkića, Joze Brkića i Blaža Curića, počinio više kaznenih djela “neovlaštenog presretanja računalnih podataka, kao i zlouporabu naprava te na taj način neovlašteno pristupao sadržajima korisničkih računa oštećenih osoba da bi potom te sadržaje učinio dostupnima drugim osumnjičenima”.

Pritom su se kao oštećene osobe spominjale četiri žene u dobi od 49, 30, 42 i 31 godine. Čim su mediji počeli baratati podatkom da je jedna od oštećenih ženskih osoba bila bivša supruga Milijana Brkića, Karmen Brkić, ona se sama obratila javnosti priopćenjem u kojem je spomenute optužbe nazvala sramotnim konstrukcijama.

- Ovim obraćanjem želim demantirati neistinite i štetne medijske natpise koji svojim netočnim navodima i optužbama nanose neizmjernu štetu kako bivšem suprugu tako i čitavoj našoj obitelji. Ovim obraćanjem, od lažnih navoda i javnog sramoćenja prvenstveno želim sačuvati i zaštititi svoju djecu - navela je tada Brkićeva bivša supruga. Druga osoba čiju je korespondenciju Varga, prema optužbi, nadzirao po Brkićevu zahtjevu, radi se o načelnici jedne općine u Dalmatinskoj zagori, nije tada željela davati nikakve izjave niti komentare za Jutarnji list.

Čim je nadležno tužiteljstvo u travnju otvorilo istragu u ovom predmetu, određena je tajnost cjelokupnog istraživanja radi, kako su naveli, zaštite osobnog života oštećenica.

Izjave u korist osumnjičenih

U međuvremenu su u osječkom tužiteljstvu ispitali sve predviđene svjedoke, pa i oštećenice, a provedena su i potrebna vještačenja. Također su ispitana i četvorica osumnjičenika, među njima i Milijan Brkić, i to još početkom srpnja.

Jedna od ključnih stvari u ovom postupku bio je stav oštećenica prema inkriminiranim radnjama. Od početka se dalo naslutiti da se oštećenice, posebice Brkićeva bivša supruga, ne smatraju oštećenicama, a očito su i prilikom ispitivanja u tužiteljstvu dale iskaze koji idu u korist osumnjičenicima. Jer, primjerice, ako nekome odobrite uvid u vaše računalne podatke, onda se teško može govoriti o neovlaštenom presretanju računalnih podataka.

Osim toga, čini se da provedena vještačenja nisu potkrijepila početne sumnje da je Franjo Varga stvarno nadzirao i “skidao” SMS korespondenciju pojedinih ženskih osoba koje su bile od interesa suosumnjičenicima, nego da je možda i u ovom slučaju, kao i za potrebe Zdravka Mamića, sam “slagao” prepiske i lažirao navodnu komunikaciju.

U svakom slučaju, u osječkom tužiteljstvu, tvrde naši izvori, smatraju da nisu utvrđeni elementi spomenutih kaznenih djela koja se progone po službenoj dužnosti, nego eventualno blažih kaznenih djela, poput povrede tajnosti pisama, koji se, međutim, progone po prijedlogu oštećenih osoba. A takvih prijedloga nema, pa ne može biti ni optužbe.